Boer se liggaam langs landery gevind(Argieffoto: Pexels) ’n 58-jarige boer van Mpumalanga is die afgelope naweek op sy plaas in die omgewing van Amersfoort vermoor. Hy is een keer in die kop geskiet. Brig. Leonard Hlathi, polisiewoordvoerder, het Maandag by navraag aan Maroela Media gesê Hennie Moldenhauer se liggaam is Sondag langs sy gestroopte sojaboonlandery op die plaas aangetref. Hy het ’n skietwond by sy linkeroor gehad. Die oorskot van ŉ swart hond is nie ver van Moldenhauer se liggaam nie aangetref. Die hond behoort volgens Hlathi nie aan Moldenhauer nie, maar vermoedelik aan sy aanvaller of aanvallers. Drie patrone en ŉ 9-mm patroondoppie is ook op die toneel gevind. Hlathi sê Moldenhauer se vrou het sy liggaam geïdentifiseer. Moldenhauer het glo ŉ pistool en ŉ geweer by hom gehad, maar nie een van die vuurwapens is op die toneel gevind nie.